CELEX: 32011R1196
Language: sl
Date: 2011-11-17 00:00:00
Title: Izvedbena uredba Komisije (EU) št. 1196/2011 z dne 17. novembra 2011 o uvrstitvi določenega blaga v kombinirano nomenklaturo

22.11.2011   
            
            
               SL
            
            
               Uradni list Evropske unije
            
            
               L 303/12
            
         IZVEDBENA UREDBA KOMISIJE (EU) št. 1196/2011
   z dne 17. novembra 2011
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe v zvezi z uvrstitvijo blaga iz Priloge k tej uredbi.
            
         
               (2)
            
            
               Uredba (EGS) št. 2658/87 je določila splošna pravila za razlago kombinirane nomenklature. Navedena pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali ji dodaja dodatne pododdelke in se predpiše s posebnimi določbami Unije za uporabo tarifnih in drugih ukrepov pri blagovni menjavi.
            
         
               (3)
            
            
               Po navedenih splošnih pravilih se blago iz stolpca (1) razpredelnice iz Priloge uvrsti pod oznako KN, ki je označena v stolpcu (2), iz razlogov iz stolpca (3) navedene razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (2) še tri mesece sklicuje na zavezujoče tarifne informacije, ki jih izdajo carinski organi držav članic v zvezi z uvrstitvijo blaga v kombinirano nomenklaturo in niso v skladu s to uredbo.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu (1) razpredelnice iz Priloge, se uvrsti v kombinirano nomenklaturo pod oznako KN iz stolpca (2) navedene razpredelnice.
   Člen 2
   Na podlagi člena 12(6) Uredbe (EGS) št. 2913/92 se je še tri mesece mogoče sklicevati na zavezujoče tarifne informacije, ki jih izdajo carinski organi držav članic in niso v skladu s to uredbo.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 17. novembra 2011
      
         
            Za Komisijo V imenu predsednika
         
         Algirdas ŠEMETA
         
            Član Komisije
         
      
   
   
      (1)  UL L 256, 7.9.1987, str. 1.
   
      (2)  UL L 302, 19.10.1992, str. 1.
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Prenosna elektronska naprava na baterijsko napajanje v obliki očal za prikazovanje podob (t. i. „video očala“), ki zložena meri približno 15 × 3,5 × 2,5 cm.
                  Elektronsko napravo v obliki očal sestavljata dva zaslona s prikazovalnikom na osnovi tekočih kristalov (LCD), pri čemer ima vsak ločljivost 640 × 480 točk (to pomeni enako sliko kot pri 80-palčnem zaslonu, oddaljenem 2 metra) in vezji za predvajanje zvoka, ki sta vgrajeni v okvir, podoben tistemu za očala.
                  Napravo je mogoče priključiti na napravo za avtomatsko obdelavo podatkov in na naprave kot so video predvajalniki, televizijski sprejemniki ali igralne konzole.
                  Prikazuje navidezno 3-dimenzionalne (3D) video podobe, namenjene razvedrilu.
               
               
                  8528 59 40
               
               
                  Uvrstitev opredeljujejo splošni pravili 1 in 6 za razlago kombinirane nomenklature ter besedilo oznak KN 8528, 8528 59 in 8528 59 40.
                  Namen naprave v obliki očal je prikazovanje videa v smislu tarifne številke 8528.
                  Ker naprava nima sprejemnika ali podobne naprave, ki omogoča sprejem televizijskih signalov, je uvrstitev med televizijske sprejemnike pod tarifno podštevilko 8528 71 izključena.
                  Naprava uporablja 2 zelo majhna LCD zaslona (enega pred vsakim očesom), ki ustvarjata enako sliko, kot če bi jo gledali na 80-palčnemu zaslonu, oddaljenemu 2 metra. Glede na navedene značilnosti in lastnosti je naprava namenjena razvedrilu, na primer gledanju filmov, televizije ali igranju iger. Zato je uvrstitev pod tarifno podštevilko 8528 51 izključena, saj naprave ni mogoče šteti kot napravo, ki se uporablja izključno ali predvsem v sistemu za avtomatsko obdelavo podatkov iz tarifne številke 8471.
                  Napravo je torej treba kot barvne monitorje z zaslonom s tekočimi kristali uvrstiti pod oznako KN 8528 59 40.